Het jy gehoor?Foto: brandpointcontent.com Vir ’n kind is gehoor en spraak noodsaaklike elemente vir leer, speel en die ontwikkeling van sosiale vaardighede. ’n Kind met gehoorverlies wat nie gediagnoseer is en behandel word nie, kan tot ’n groot mate onbewus wees van wat om hom aangaan. Dít kan weer lei tot laat taalontwikkeling, sosiale probleme en swak akademiese prestasie. Aangesien laasgenoemde dikwels met onoplettendheid en swak gedrag gepaard gaan, kan ’n kind met ’n gehoorprobleem dikwels verkeerdelik as een met ’n leerprobleem geïdentifiseer word. ’n Gehoorgestremde kind mag baie van dieselfde tekens toon – hy vaar swak in die klas (hy het nie die verbale veranderinge aan die taak gehoor nie); hy is onoplettend (die onderwyser se rug was na die klas gedraai en hy kon dus nie hoor wat gevra is nie); hy is rebels (verbeel jou sy frustrasie met ’n onderwyser wat te vinnig praat). Buiten dat hy akademies sukkel, kan ’n kind met gehoorverlies ook met sosiale probleme spook. Kommunikasie is noodsaaklik vir sosiale interaksie en gesonde portuurverhoudinge. Die onvermoë om doeltreffend te kommunikeer, kan ’n kind geïsoleerd en ongelukkig laat voel. Hy kan homself selfs sosiaal onttrek om verleentheid te voorkom. Gehoorverlies kan aangebore (kongenitaal) of verworwe wees. Laasgenoemde kan deur onder meer gereelde oorinfeksie, ’n kopbesering of blootstelling aan baie harde geluide veroorsaak word en kan enige tyd voorkom. Terwyl erge gevalle ooglopend is omdat ’n kind nie op klank sal reageer nie, mag matiger gevalle – insluitend gehoorverlies in slegs een oor – nie onmiddellik opvallend wees nie. Tekens wat op gehoorverlies by kinders kan dui, sluit in: As jy bekommerd is oor jou kind se gehoor, maak ’n afspraak met ’n oudioloog wat ’n gehoortoets sal doen om jou kind se gehoorvermoë te bepaal. Onthou, vroeë ingryping is belangrik want gehoor speel ’n noodsaaklike rol in jou kind se sosiale, emosionele en intellektuele ontwikkeling.